8473b7170fb792cf0e96b0587476e293

 Jeg bor i en lille by ude på landet, hvor der ikke sker så meget. Før i tiden har jeg været glad for dette, men nu, hvor jeg er blevet ældre, savner jeg lidt at møde nogle nye mennesker. I min klasse snakker man ikke på tværs af kønnene, bortset fra nogle få piger, som er de eneste, nogle af drengene snakker med. Jeg synes lidt, at det er et problem, og har selv prøvet at tage kontakt til drengene fra min årgang, såvel som pigerne, jeg normalt ikke snakker med, for at kunne få nogle nye venner, men forgæves.   

  

Sagen er nemlig den, at jeg er glad for mine egne veninder, men vi laver aldrig noget sammen, og de er egentlig ret ligeglade med fyre, hvor jeg føler, at jeg tilbageholder et ganske naturligt ønske om at møde en sød dreng - ven såvel som kæreste, og at jeg trænger til - ikke en anden vennekreds - men en smule luftforandring, så at hele mit liv ikke udspiller sig i skolen i den lille by.   

  

 Ingen af os har nogensinde været til fester eller andet, som vi ser, at teenagerne i byen gør, og derfor møder jeg aldrig nye personer.  

  

Nu, hvor mine veninder ikke har lyst til at tage med ud at møde nogle nye mennesker, henvender jeg mig til jer; skal jeg sætte mig ned og forklare mine veninder, at jeg virkelig gerne vil have nogle flere tætte veninder eller få nogle drengevenner, og håbe på, at de på en eller anden måde vil med; skal jeg glemme alt om det, og så bare vente til jeg bliver ældre, hvor jeg forhåbentligt møder flere; eller bør jeg tage i byen alene, for jeg føler mig lidt ensom efterhånden og kunne godt trænge til nogle venner, jeg ikke kun så i skolen. Og i så fald: hvor kan jeg finde disse? Jeg går i forvejen til meget sport, men de fleste på holdene er enten 7-12 år eller 18+. Jeg har ikke plads i min dagligdag til flere sportsaktiviteter henvendt til børn på min alder, men er der nogen steder, der anses for at være oplagt at møde nye mennesker?  

  

Hilsen   

Caroline 
Hvordan kan jeg møde nye mennesker, når jeg bor ude på landet?
==============================================================


ungzone.dk
2019.47

 Kære "Caroline",Jeg kan godt forstå at du savner at møde nogle nye mennesker, du lyder som om du måske er en del mere moden end nogle af de andre piger du går sammen med. Umiddelbart synes jeg ikke bare du skal glemme det, men måske forsøge at snakke med nogle af de lidt ældre unge på din skole? Er der nogle søder piger og drenge, der måske er begyndt at snakke med hinanden, som du måske også kan snakke med?   
Derudover synes jeg også det kunne være en god idé at du fortalte dine veninder, hvordan du har det og hører om de måske ikke også kunne have lyst til at møde nogle nye mennesker? Måske er der i din by, nogle fester for unge under 18 år, som i kunne prøve at tage til? Nu ved jeg ikke hvor fleksible jeres forældre er, men ellers kunne dig og dine veninder undersøge om der ikke var nogle under 18 fester i den nærmeste by og høre jeres forældre ikke kunne køre jer derind en aften og hente jer igen, når det var slut. På den måde kunne både du og dine veninder også møde nogle nye mennesker og lave nogle nye ting sammen :)   
Ellers er der jo også den mulighed, der hedder Efterskole. Nu ved jeg ikke hvordan det hænger sammen med din skole osv. og mht. hvad dine forældre mener, men rigtig mange unge synes at efterskole virkelig er det sted hvor de kan udfolde sig og møde andre unge, fra mange andre forskellige steder og virkelig kan give en mulighed for at modnes.   
Men jeg håber at du finder ud af det og får mødt en masse dejlige nye mennesker,   
Hilsen Charlotte Amalie  

 Hej Caroline,  
  
Det er en træls situation du er havnet i. Det er jo svært at sige hvad  man lige præcis kan gøre, for jeg ved jo ikke hvilke muligheder du har.   
Du siger du har mange sportsaktiviteter, så jeg går ud fra at det er i den by du bor i? Er der en mulighed for at flytte dem til en anden by? Da jeg ar yngre fandtes der også noget der hed ungdomsklubber, som havde åben et par gange om ugen. Her kunne man også møde dem fra de andre skoler i området og så var der forskellige aktiviteter - er det muligt at der ligger sådan en i nærheden?   
Du har også nogen veninder, som du siger du ikke laver så meget sammen med. Måske skulle du prøve at invitere dem til noget. Du kunne holde en film aften eller noget lignende. Eller noget helt tredje, som kan ryste jer lidt mere sammen.   
Det var bare nogle forslag - jeg håber du finder ud af det! :)  
  
Venlig Hilsen fra  
Charlotte   
 